b'\n_START_ARTICLE_\nKora\n_START_PARAGRAPH_\nKora\xc2\xa0\xe2\x80\x93 Vakar\xc5\xb3 Afrikoje paplit\xc4\x99s muzikinis instrumentas, gnaibomasis chordofonas, turintis 21 styg\xc4\x85._NEWLINE_Gaminamas i\xc5\xa1 did\xc5\xbeiulio moli\xc5\xabgo (kalabasos) j\xc4\xaf perpjovus pusiau ir padengus karv\xc4\x97s oda. Prie \xc5\xa1io rezonatoriaus tvirtinamas kaklelis, prie kurio jungiama 21 styga. 11 styg\xc5\xb3 skirta kairei rankai, 10\xc2\xa0\xe2\x80\x93 de\xc5\xa1inei. Dabartin\xc4\x97se korose kartais pridedamos dar ir bosin\xc4\x97s stygos. Tradicin\xc4\x97s stygos gaminamos i\xc5\xa1 plon\xc5\xb3 antilop\xc4\x97s odos juost\xc5\xb3, bet dabar da\xc5\xbeniausiai b\xc5\xabna nailonin\xc4\x97s. Prie kaklelio stygos ri\xc5\xa1amos odin\xc4\x97mis juostomis._NEWLINE_Koros garsas primena arf\xc4\x85, ta\xc4\x8diau ja atliekamos kompozicijos da\xc5\xbenai artimos flamenko, bliuzo stiliams. Vakar\xc5\xb3 Afrikoje kora yra tradicinis klajojan\xc4\x8di\xc5\xb3 daini\xc5\xb3, pasakori\xc5\xb3, griot\xc5\xb3, instrumentas. Koros meistras, d\xc5\xbeali, turi mok\xc4\x97ti ne tik gerai groti kora, bet ir mok\xc4\x97ti j\xc4\x85 pasigaminti. Kora yra pagrindinis mandink\xc5\xb3 tautos instrumentas. Jai akomponuojama d\xc5\xbeembe, balafonu._NEWLINE_\xc5\xbdymiausi koros atlik\xc4\x97jai: Toumani Diabat\xc3\xa9, Sidiki Diabat\xc3\xa9, Mamadou Diabat\xc3\xa9, Kandia Kouyat\xc3\xa9, Ballak\xc3\xa9 Sissoko (Malis), Foday Musa Suso, Jali Nyama Suso, Sona Jobarteh, Lamin Saho (Gambija), Ablaye Cissoko, Mansour Seck (Senegalas), N\xe2\x80\x99Faly Kouyate, Djeli Moussa Diawara (Gvin\xc4\x97ja).'